Cunctis sane considerantibus liquet quod ita Dei di[s]pensatio quibusque consulit, ut ex rebus quæ possidentur transitoriis æterna valeant premia promereri. Quod ego Waltrudis et Aydoardus, filius meus, saluti propriæ providentes et ea sollicite perpendentes, de rebus quæ nobis temporaliter a Christo collatæ sunt, ad emolumentum animarum nostrarum, Deo et sanctis apostolis ejus Petro videlicet et Paulo ac monachis Cluniacensibus donamus atque in locum sepulturæ Hugonis, filii mei, et pro anima ipsius, ut eam pius Dominus ab infernalibus pænis eruere dignetur: hoc est curtilus cum vinea, qui est in pago Matisconense, in agro Tisciacense, videlicet in villa quæ vocatur Burgundia; terminatur vero ipse curtilus a mane via publica, a medio die terra Sancti Petri, a sero similiter terra Sancti Petri et Aydoardi, a cercio aqua volvente. Dono etiam quartam partem de campo, qui vocatur ad Duos Sorbarios. Si quis autem contra hanc donationis cartam temptaver[it] mittere manum suam, æternæ dampnationis incurrat penam; sed, quia multos fore estimamus, qui hanc penam non timent, ne inmunis transire qui huic cartæ calumniam voluerit inferre credat, auri libras III coactus exsolvat, hæc vero donatio omni tempore firma stabilisque permaneat. S. Gaufredi et Aidoardi et Berti (sic) et Gislaldi et Rainardi et Gudini et Teutsindæ et Dominici et Teutberti et Sunidoni et Abboni. Johannes, presbiter, dictavit et scripsit in mense junio, anno XVIII regnante Lothario rege.